*Pielikums* *Kandavas novada domes*

 *saistošajiem noteikumiem Nr.1 “2017.gada pamatbudžets un speciālais budžets”*

 *(protokols Nr. 1 3.§)*

**Kandavas novada pašvaldības 2017.gada budžeta paskaidrojuma raksts**

1. *Novada ekonomiskā un sociālā situācija, pašvaldības uzdevumi saimnieciskajā gadā.*

Kandavas novada pašvaldības 2017.gada budžets izstrādāts, ievērojot likumā „Par pašvaldību budžetiem”, likumā „Par pašvaldībām”, likumā „Par budžetu un finanšu vadību”, likumā „Par valsts budžetu 2017.gadam”, kā arī nodokļu likumos, Ministru kabineta noteikumos un citos normatīvajos aktos noteiktās prasības.

Budžets izstrādāts Latvijas Republikas naudas vienībā - *euro.*

Deputātu vērtējumam ir iesniegts sabalansēts 2017.gada Kandavas novada pašvaldības budžets. Tas ir dokuments, kurš atspoguļo pašvaldības politiku un prioritātes skaitliskā izteiksmē. Kandavas novada pašvaldības 2017.gada budžeta ieņēmumu noteikšanas pamatprincipi paredz piesardzīgu vērtējumu par ekonomiskās situācijas attīstību. Kandavas novada pašvaldības budžets sastāv no pamatbudžeta un speciālā budžeta. Speciālo budžetu veido Autoceļa fonda ieņēmumi un dabas resursa nodokļa ieņēmumi (pašvaldības daļa).

2017.gadā novada infrastruktūras un ekonomiskā attīstība ir plānota, īstenojot Eiropas Savienības finansētos projektus, nosakot budžeta finansējumu mērķmaksājumiem un noteiktu objektu rekonstrukcijai un būvniecībai ar budžeta un aizņēmuma līdzekļiem.

Kandavas novada domes pamatbudžeta galvenās ieņēmumu pozīcijas ir iedzīvotāju ienākuma nodoklis un dotācija no pašvaldību finanšu izlīdzināšanas fonda. Kopsummā šie ieņēmumi 2017.gadā ir plānoti 5 367 459 *euro,* salīdzinot ar 2016.gadu ( 5 094 282 *euro*), palielinājums: 273 177 *euro.* Kā prioritāte 2017.gadā ir noteikta izglītība: plānota Kandavas mākslas un mūzikas skolas telpu pārbūve Sabiles ielā 12 - kopējās izmaksas sastāda 1 355 950 *euro*; sanitāro mezglu remontsVānes pamatskolā (15 000 *euro* aizņēmuma līdzekļi), Kandavas K.Mīlenbaha vidusskolā kāpņu un sanitāro mezglu remonts(30 000 *euro* aizņēmuma līdzekļi); apkures sistēmas rekonstrukcija Cēres sporta hallē (15 000 *euro* aizņēmuma līdzekļi)*.*

Lai sabalansētu budžetu, tiek plānots ņemt aizdevumus Valsts kasē par kopējo summu 3 159 726 *euro* ( 2016.gadā – 738 095 *euro* ).

**Kandavas novada pašvaldības pamatbudžets**

**1. Ieņēmumi**

 Kandavas novada pašvaldības 2017.gada ieņēmumi ir plānoti 8 941 468 *euro*. Plānotie ieņēmumi ir par 5.2 % vairāk kā 2016.gadā sākotnēji plānotie (8 496 154 *euro*). Pašvaldības pamatbudžeta ieņēmumus veido nodokļu un nenodokļu ieņēmumi, maksas pakalpojumi un citi pašu ieņēmumi, valsts mērķdotācijas un citu budžetu transferti.

Nodokļu ieņēmumi ir galvenais pašvaldības ieņēmumu avots. Lielākais īpatsvars nodokļu ieņēmumos ir iedzīvotāju ienākuma nodoklis 3 703 650 *euro* (42%), salīdzinājumā ar 2016.gadu pieaugums ir 9.5% (321 578 *euro*). Iedzīvotāju ienākuma nodokļa prognoze ir noteikta, ka pašvaldību īpatsvars iedzīvotāju ienākuma nodokļa sadalē netiek mainīts salīdzinājumā ar 2016.gadu – 80% pašvaldību budžetos un 20% valsts budžetā. Saskaņā ar nekustamā īpašuma nodokļa prognozi pašvaldības budžeta īpašuma nodokļa ieņēmumi pieaugs par 2 % (11 336 *euro*). Parādus par nekustamā īpašuma nodokli tiek plānots iekasēt 47% (67000 *euro*) no aprēķinātā parāda.

Nenodokļu ieņēmumus 2017.gadā plānots iekasēt 86 368 *euro* apmērā. Šos ieņēmumus veido procentu ieņēmumi no kontu atlikumiem, valsts un pašvaldību nodevas, naudas sodi un sankcijas, kā arī ieņēmumi no īpašumu pārdošanas. Salīdzinājumā ar 2016.gadu šeit ir plānots ieņēmumu palielinājums par 11 868 *euro*: meža īpašumu pārdošana un zemes atsavināšana tiek plānota mazākā apjomā (-6500 *euro*), ieņēmumi no malkas pārdošanas 18 368 *euro*. 2016.gadā ieņēmumi no pašvaldības īpašuma pārdošanas bija plānoti 67300 *euro,* šogad – 60 000 *euro.*

Ieņēmumi no maksas pakalpojumiem un citi pašu ieņēmumi plānoti 288 317 *euro*. Salīdzinājumā ar 2016. gadu maksas pakalpojumi un citi pašu ieņēmumi ir palielinājušies par 30 892 *euro*, galveno palielinājuma apmēru sastāda ieņēmumi par telpu nomu (5536 *euro*), ieņēmumi par viesnīcu pakalpojumiem (7300 *euro*) un ieņēmumi par zemes nomu (20000 *euro*)

 Valsts budžeta transferti 2017.gadā plānoti 4 118 876 *euro* jeb 46% no kopējiem pašvaldības budžeta ieņēmumiem*,* no tiem: mērķdotācijas un dotācijas plānotas 2 178 977 *euro* (24.4 % no ieņēmumiem). Transferti plānoti par 2.7% vairāk (111 860 *euro*). Valsts budžeta transfertu apjoms 2017.gadā ir plānots, ņemot vērā 2017.gada valsts budžetā paredzēto finansējumu, spēkā esošos normatīvos aktus.

Pašvaldību no valsts budžeta iestādēm saņemtie transferti Eiropas Savienības līdzfinansētiem projektiem 2017.gadā plānoti 276 090 *euro*; palielinājums 33 966 *euro.*

Pašvaldības budžetā saņemtā dotācija no pašvaldību finanšu izlīdzināšanas fonda 2017.gadā samazinājusies par 71 971 *euro* un plānota 1 663 809 *euro* apmērā.

Pašvaldību saņemtie transferta ieņēmumi no citām pašvaldībām ir plānoti par savstarpējiem norēķiniem par izglītības pakalpojumiem 181 500 *euro* (palielinājums 7853 *euro*).

Pamatbudžeta ieņēmumu struktūra attēlā Nr.1

Kopējie ieņēmumi 8 941 468 *euro.*

**2. Izdevumi**

Kandavas novada pašvaldības 2017. gada pamatbudžeta kopējie izdevumi ir plānoti 11 752 669 *euro.* Salīdzinājumā ar 2016.gadu palielinājums ir 2 850 653 *euro*. Visi pašvaldības plānotie izdevumi pēc savas ekonomiskās būtības iedalīti deviņās funkcionālajās kategorijās, to sadalījums attēlā nr.2. Lielākais izdevumu īpatsvars budžetā ir atbalsts izglītībai 49%, teritoriju un mājokļu apsaimniekošanai 21%, kultūrai un sportam 9%, sociālajai palīdzībai un pakalpojumiem 7%. Visām pašvaldības iestādēm, plānojot 2017. gada izdevumus, bija jāievēro vienādi nosacījumi – budžeta izdevumi jāplāno kā 2016. gada sākotnējais plāns.

Pamatbudžeta izdevumu struktūra attēlā Nr.2

Kopējie izdevumi 11 752 669 *euro.*

2.1. Pārvaldes izdevumi. Saskaņā ar LR likumu „Par pašvaldībām” un atbilstoši Kandavas novada Domes nolikumam, pašvaldības iedzīvotāju pārstāvību nodrošina pašvaldības lēmējorgāns – dome, ko veido ievēlēti deputāti, savukārt domes pieņemto lēmumu izpildi, kā arī tās darba organizatorisko un tehnisko apkalpošanu nodrošina pašvaldības administrācija. Kopējie izdevumi 2017. gadā ir 659 509 *euro*, kas ir par 6.3% lielāki nekā 2016. gadā (620 290 *euro*), tai skaitā parāda maksājumi (kredītu apkalpošana un procentu izdevumi) ir plānoti 65 500 *euro*, kas ir par 1000 *euro* mazāk salīdzinājumā ar 2016.gadu. 2017.gadā notiks pašvaldību vēlēšanas: to organizēšanai plānoti 17 893 *euro.*

2.2. Sabiedriskā kārtība un drošība. Atbilstoši iedalījumam funkcionālajās kategorijās šos izdevumus veido pašvaldības policijas uzturēšana, ugunsdrošības dienestu un bāriņtiesas uzturēšana. Salīdzinājumā ar 2016.gadu izdevumi ir palielinājušies par 6.3% (9688 *euro*).

 Pašvaldības policijai izdevumi palielināti par 10226 *euro* – ievērojamākais pieaugums:atlīdzībai 7230 *euro,* pakalpojumiem 1894 *euro,* datortehnikas iegādei 800 *euro.*

 Izdevumi bāriņtiesas uzturēšanai plānoti par 3962 *euro* vairāk: palielinājums atlīdzībai 3882 *euro.*

 2.3. Ekonomiskā darbība. Šīs sadaļas izdevumus veido tūrisma attīstībai novadā, pilsētas un novada infrastruktūras sakārtošanai (ielas, ceļi, tilti, veloceliņi) plānotie izdevumi: 2017.gadā – 485 772 *euro* ( 2016.gadā -290 106 *euro*). Lielākie plānotie darbi ir melnā seguma izbūve Sēravotu, Lauku, Sabiles ielās Kandavā un Mazās Skolas ielas izbūve pie katlu mājas Kandavā; pilsētā un pagastos grantēto ceļu seguma atjaunošana un uzturēšana u.c. ; gājēju celiņu izbūve Zantē un Vānē.

2.4. Vides aizsardzība. Plānotie līdzekļi 294 230 *euro* (2016.gadā – 293 550 *euro*). Finansējums paredzēts – ielu, laukumu, parku un citu teritoriju tīrīšanai, atkritumu savākšanai, notekūdeņu apsaimniekošanai.

 2.5. Pašvaldību teritoriju un mājokļu apsaimniekošanai plānoti līdzekļi 2 447 585 *euro* (2016.gadā - 1 264 472 *euro*). Šīs sadaļas izdevumi ir dzīvojamo un nedzīvojamo ēku apsaimniekošana un uzturēšana: plānots būvēt malkas šķūni Lielā ielā 38 Kandavā, rekonstruēt siltumapgādes sistēmu Apiņu ielā Kandavā; apgaismošanas izdevumi: plānota ielu apgaismojuma izbūve Valteru, Sēravotu un Kūrorta ielās Kandavā un Cērē uz estrādi; teritoriju uzturēšanas izdevumi (stādījumi, pilsētas un pagastu dekorēšana, kapsētu apsaimniekošana; kāpņu, soliņu remonti utt.). Zemītes pagastā plānots remontēt estrādi. Nozīmīgs projekts ir pasākumā “ Pamatpakalpojumi un ciematu atjaunošana lauku apvidos” par 1 444 444 *euro.* Plānoto darbu izpildei plānots ņemt aizdevumus Valsts Kasē par kopējo summu 1 571 756 *euro* apjomā.

2.6. Veselības aprūpes atbalstam ieplānoti 45 000 *euro*. Izdevumi plānoti Kandavas poliklīnikas koplietošanas telpu remontam, finansējums – Valsts Kases aizdevums.

2.7. Atpūta, kultūra, sports un atbalsts biedrībām un nodibinājumiem. Plānoti līdzekļi 1 006 203 *euro* (2016.gadā - 1 156 683 *euro*). Samazinājums ir 150 480 *euro.* Atbalsts novada biedrībām un nodibinājumiem plānoti 94 459 *euro* (2016.gadā - 83 146 *euro*)*.* 2017.gadā plānots turpināt Ozolāju estrādes labiekārtošanu par aizņēmuma līdzekļiem 30 000 *euro* un parka pie Kandavas K.Mīlenbaha vidusskolas labiekārtošana no projekta līdzekļiem 22 500 *euro* un Valsts Kases aizdevuma 51 608 *euro.* Īstenojot Eiropas Savienības līdzfinansētos projektus, tiks izveidots Valodas pagrabs Kandavas muzejā; pilnveidos brīvā laika atpūtas kompleksu pie Zantes pamatskolas; tiks iegādāti pamatlīdzekļi Kandavas kultūras namam un jauniešu centram “ Nagla”; labiekārtos Čužu purva takas; tiks realizēts projekts “ Slimību profilakses un veselības veicināšanas pasākumi Kandavas novadā” un projekts ”Dzeja izdaiļo Kandavas vecpilsētu”; turpināsies projekts PROTI un DARI. Projektu kopējā summa 227 641 *euro,* tai skaitā, Eiropas Savienības vai cits finansējums 198 590 *euro.*

2.8. Izglītība. Proporcionāli vislielākais finansējums ir izglītībai 5 776 665 *euro,* tai skaitā: maksas pakalpojumi – 283 328 *euro*, valsts mērķdotācijas – 2 120 972 *euro.* Palielinājums kopumā ir par 1 561 988 *euro.* 2017.gadā ir plānots pašvaldības līdzfinansējums skolēnu ēdināšanai skolās: plānoti līdzekļi izglītojamo brīvpusdienām 6.-9. klašu audzēkņiem un 5-6 gadīgo obligātās apmācības audzēkņiem novada skolās; minimālās darba algas palielinājums no 370 *euro* uz 380 *euro,* finansējums atalgojumam pedagogiem, ko nefinansē no mērķdotācijām; pieaugošo izglītības un uzņēmējdarbības atbalsta centra izveidei 18705 *euro.* 2017.gadā plānots iegādāties autobusu skolēnu pārvadāšanai par 71 402 *euro;*  Kandavas mākslas un mūzikas skolas telpu pārbūve Kandavā Sabiles ielā 12 par kopējo summu 1 355 950 *euro,* tai skaitā, aizņēmuma līdzekļi – 1 329 960 *euro;* sanitāro mezglu remontsVānes pamatskolā (15 000 *euro* aizņēmuma līdzekļi), Kandavas K.Mīlenbaha vidusskolā kāpņu un sanitāro mezglu remonts(30 000 *euro* aizņēmuma līdzekļi); apkures sistēmas rekonstrukcija Cēres sporta hallē (15 000 *euro* aizņēmuma līdzekļi)*.*

2.9. Sociālā palīdzība un sociālie pakalpojumi. Plānotie līdzekļi 2017.gadā ir 874 564 *euro* (2016.gadā - 893 785 *euro*), kas ir par 2.1 % mazāk kā 2016.gadā (19 221 *euro*).

**Kandavas novada pašvaldības speciālais budžets**

Kandavas novada pašvaldības speciālo budžetu veido Dabas resursu nodoklis un Autoceļa fonda ieņēmumi. Kopējie ieņēmumi ir 287 681 *euro*, izdevumi 287 681 *euro*, atlikums uz 01.01.2017. ir 148 *euro*. Speciālā budžeta ieņēmumi un izdevumi novadā tiek plānoti centralizēti.

Dabas resursa nodokļa ieņēmumi tiek plānoti lietus ūdeņu savākšanai, attīrīšanai, atkritumu savākšanai un citiem izdevumiem, kuri saistīti ar vides aizsardzību novadā.

Plānotie autoceļa fonda ieņēmumi 2017.gadā, tāpat kā 2016.gadā, ir 267 681 *euro.* Minētie līdzekļi paredzēti novada ceļu kopšanai.

*2. Informācija par izdevumu kopējo apjomu katrā budžeta klasifikācijas kategorijā un finansējuma mērķis parādīti pielikumos ( Kandavas novada 2017.gada pamatbudžeta izdevumu finansēšanas plāns, 1.pielikums, Kandavas novada 2017.gada speciālā budžeta plāns 2.pielikums.*

*3. Kandavas novada domes atmaksājamās saistības par aizņēmumiem 2017.gadam parādītas 1.1.pielikumā .*

Kandavas novada domes priekšsēdētājs ( personiskais paraksts) A.Ķieģelis